S-4854/2023

Mál þetta, sem dómtekið var 18. október sl., er höfðað með ákæru, útgefinni af lögreglustjóranum á höfuðborgarsvæðinu 5. september 2023, á hendur B-kk-þgf F-kk-þgf H-kk-þgf, kt. [...], [...], fyrir eftirtalin hegningar- og umferðarlagabrot:

I.

Þjófnað, með því að hafa, sunnudaginn 30. október 2022, í íþróttamiðstöðinni Laugabóli, Engjavegi 7 í Reykjavík, stolið 66°Norður úlpu að óþekktu verðmæti, tveimur Iphone 11 símum að ætluðu verðmæti samtals 220.000 kr., Iphone 8 síma að ætluðu verðmæti 50.000 kr., Iphone 8 síma að ætluðu verðmæti 60.000 kr., Samsung Galaxy A21 síma að ætluðu verðmæti 35.000 kr. og Iphone XR að óþekktu verðmæti.

Telst brot þetta varða við 244. gr. almennra hegningarlaga nr. 19/1940.

II.

Nytjastuld og umferðarlagabrot, með því að hafa sunnudaginn 30. október 2022, tekið í heimildarleysi bifreiðina [...], þar sem henni hafði verið lagt á bifreiðastæði við Engjaveg 7 í Reykjavík og ekið bifreiðinni, sviptur ökurétti og undir áhrifum ávana- og fíkniefna (í blóðsýni mældist amfetamín 115 ng/ml og alprazólam 37 ng/ml), frá þeim stað og uns lögregla stöðvaði akstur hans á bifreiðastæði við Holtagarða í Reykjavík.

Telst þetta varða við 1. mgr. 259. gr. almennra hegningarlaga nr. 19/1940 og 1. mgr., sbr. 2. mgr. 50. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 99. gr. og 101. gr. umferðarlaga nr. 77/2019.

Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru. Verjandi ákærða krefst vægustu refsingar sem lög leyfa og hæfilegra málsvarnarlauna sér til handa.

Ákærði er fæddur í [...]. Samkvæmt framlögðu sakavottorði, dagsettu 20. september 2023, á ákærði nokkurn sakaferil að baki en hann gekkst undir greiðslu sektar með lögreglustjórasátt [...]2011 fyrir akstur undir áhrifum ávana- og fíkniefna, auk þess sem hann var sviptur ökuréttindum í 12 mánuði. Með dómi Héraðsdóms Reykjavíkur [...] 2012 var ákærði dæmdur í 18 mánaða fangelsi meðal annars fyrir akstur undir áhrifum ávana- og fíkniefna, akstur sviptur ökurétti og þjófnað, auk þess sem hann var sviptur ökurétti í 5 ár. Með dómi Héraðsdóms Reykjavíkur [...]2013 var ákærði dæmdur í 5 mánaða fangelsi og sviptur ökurétti ævilangt, meðal annars fyrir akstur undir áhrifum ávana- og fíkniefna og akstur sviptur ökurétti. Með dómi Héraðsdóms Reykjavíkur [...]2014 var ákærði dæmdur í 60 daga fangelsi fyrir þjófnað. Með dómi Héraðsdóms Reykjavíkur [...]2015 var ákærði dæmdur í 30 daga fangelsi meðal annars fyrir þjófnað en dómurinn var hegningarauki við dóminn frá [...] 2014. Með dómi Héraðsdóms Reykjavíkur [...]2017 var ákærða gert að sæta 2 ára fangelsi og sviptur ökurétti ævilangt, meðal annars fyrir þjófnað, nytjastuld, akstur undir áhrifum ávana- og fíkniefna og akstur sviptur ökuréttindum. Þá var ákærða gert að sæta fangelsi í 18 mánuði með dómi Héraðsdóms Reykjavíkur [...] 2020 meðal annars fyrir þjófnað, nytjastuld, akstur undir áhrifum ávana- og fíkniefna og akstur sviptur ökuréttindum. Loks var ákærði dæmdur í fangelsi í 2 ár og 8 mánuði og sviptur ökurétti ævilangt, meðal annars fyrir þjófnað, nytjastuld, akstur undir áhrifum ávana- og fíkniefna og akstur sviptur ökurétti. Að öðru leyti kemur sakaferill ákærða ekki til skoðunar.

Brot þau sem ákærði er nú sakfelldur fyrir voru framin fyrir uppkvaðningu framangreinds dóms frá [...]2022 og því ber að dæma ákærða hegningarauka í samræmi við 78. gr. laga nr. 19/1940.

Ákærði hefur margítrekað verið dæmdur fyrir akstur sviptur ökurétti og akstur undir áhrifum ávana- og fíkniefna og verður tekið mið af því við ákvörðun refsingar en jafnframt verður tekið tillit til þess að refsing vegna þeirra brota getur ekki farið yfir tvö ár, sbr. 95. gr. umferðarlaga nr. 77/2019.

Hins vegar verður jafnframt að taka mið af því að auðgunarbrot ákærða eru einnig margítrekuð. Samkvæmt framangreindu verður höfð hliðsjón af 255. gr. almennra hegningarlaga nr. 19/1940 við ákvörðun refsingar vegna þeirra.

Við meðferð málsins játaði ákærði brot sín skýlaust. Horfir það honum til málsbóta, sbr. 8. tölul. 1. mgr. 70. gr. almennra hegningarlaga nr. 19/1940.

Með hliðsjón af framangreindu, sakarefni þessa máls, dómvenju og 77. gr. almennra hegningarlaga nr. 19/1940 þykir refsing ákærða hæfilega ákveðin 3 mánaðafangelsi.

Með vísan til sakaferils ákærða þykir ekki efni til að skilorðsbinda refsinguna.

Með dóminum frá 18. nóvember 2022 var ákærði sviptur ökurétti ævilangt og því þykir ekki tilefni til að gera honum frekari sviptingu.

Ákærði greiði málsvarnarþóknun skipaðs verjanda síns, S-kk-ef K-kk-ef K-kk-ef lögmanns, 150.660 krónur að meðtöldum virðisaukaskatti, og 154.564 krónur í annan sakarkostnað.

Af hálfu ákæruvaldsins flutti málið G-kvk-nf R-kvk-nf S-kvk-nf aðstoðarsaksóknari.

B-kvk-nf K-kvk-nf aðstoðarmaður dómara kveður upp þennan dóm.

Dómsorð:

Ákærði, B-kk-nf F-kk-nf H-kk-nf, sæti fangelsi í 3 mánuði.

Ákærði greiði málsvarnarþóknun skipaðs verjanda síns, S-kk-ef K-kk-ef K-kk-ef lögmanns, 150.660 krónur að meðtöldum virðisaukaskatti, og 154.564 krónur í annan sakarkostnað.

B-kvk-nf K-kvk-nf